PREGLED ZA UPIS U PRVI RAZRED

Poštovani roditelji/skrbnici

Prije upisa u 1. razred osnovne škole djeca prolaze procjenu psihofizičke sposobnosti, a dio toga je i liječnički pregled. Zbog trenutne epidemiološke situacije nastojimo administrativni dio pregleda obaviti elektronskim putem. Stoga Vas molim da ispunite **Upitnik za roditelje** i pošaljete ga na mail dolores.kovac@gmail.com. Na mail pošaljite i **eventualnu dodatnu medicinsku dokumentaciju** (nalaz specijaliste ako dijete ima kroničnu bolest, nalaz psihologa, nalaz logopeda, Rješenje o tjelesnom oštećenju i sl.). Na taj način djetetov zdravstveni karton će biti pripremljen i prije vašeg dolaska. Molim da u mailu napomenete ako dijete ima neku teškoću zbog koje bi trebalo imati određene prilagodbe tijekom školovanja ili ukoliko smatrate da nije dovoljno zrelo za polazak u školu. Po dospijeću dokumentacije kontaktirat ćemo Vas i dogovoriti termin za Vaše dijete. Pregledi će se obavljati tijekom ožujka, travnja i svibnja, a po potrebi i u lipnju.

Dijete na pregled dolazi **u pratnji jednog roditelja**. **Nošenje maski je obavezno**. Molim da na pregled dođete u točno dogovoreno vrijeme kako bi se izbjeglo susretanje većeg broja pacijenata u čekaonici i ostavilo dovoljno vremena za dezinfekciju i prozračivanje prostora. Po dolasku obavlja se dezinfekcija ruku te mjerenje temperature beskontaktnim toplomjerom. Roditelj će potpisati **Izjavu o riziku** od zaraze korona virusom kojom potvrđuje da ni on ni dijete nemaju izrečenu mjeru (samo)izolacije. **Molim da odgodite svoj dolazak u slučaju povišene temperature i respiratornih simptoma.**

Na pregled je potrebno ponijeti:

1. **zdravstvenu iskaznicu djeteta**

2. **iskaznicu imunizacije**

3. **pedijatrijski karton** na uvid – nakon pregleda karton vraćate pedijatru/obiteljskom liječniku

4. **urin** – u čistoj bočici malo svježe mokraće (ne prvi jutarnji nego uzet prije pregleda)

5. laboratorijski nalaz krvi (**Hgb**) ne stariji od 31.08.2020. – ukoliko dijete nije vadilo krv u zadnjih 6 mjeseci, uputnicu ćete dobiti kod nas kada dođete na pregled

6. **zubnu putovnicu** – obrazac koji ćete dobiti na pregledu kod stomatologa. Ukoliko kod stomatologa dobijete termin nakon našeg pregleda, zubnu putovnicu ćete nam naknadno dostaviti

 U čekaonici dijete obavlja zadani crtež. U sestrinsku sobu **dijete ulazi samo**, iznimno u pratnji roditelja. Medicinska sestra djetetu mjeri visinu, težinu, obim struka, krvni tlak, puls i provjerava vidnu oštrinu. Liječnik obavlja fizikalni pregled i procjenu zrelosti za polazak u školu u prisustvu roditelja. **Nakon pregleda slijedi revakcinacija** ( cijepljenje protiv ospica, zaušnjaka, rubeole i dječje paralize) ukoliko ne postoje kontraindikacije.

Ukoliko imate dodatnih pitanja, slobodno se obratite!

dr.med. Dolores Juretić-Kovač, spec.školske i sveučilišne medicine ZZJZ OBŽ, Služba za školsku medicinu Osijek, Drinska 8, soba 39 031 225 755 dolores.kovac@gmail.com